Nkgono Mmathulare, botsofading ba hae, o a hopola jwale ka moo botjha bo leng makoko ka teng. Marato a batjha, a bosawana a betlang tsela e isang tshenyehong empa ba sa bone letho. O hopola ka moo a ileng a ratana le Qamboza ka teng le ka moo a ileng a mo siya le thoto e moimana. Mehopolo ena yohle ya kgutla; ya boMmaletsatsi motswalle wa hae wa hlooho ya kgomo le lekgowa leo a neng a le sebeletsa, le neng le mo kgothaletsa ho ntsha mpa eo. A hopola le ka moo a ileng a hana he he he ho ntsha mpa eo.A hopola tsohle. A boela a hopola le ka moo a ileng a sala kgolo ya moradi wa hae morao ka teng le tsela eo a neng a bua le batho hampe ka teng, a bile a kile a mmuisa hampe hore pelo ena ya hae e rothe madi. A tseba le ha moradi wa hae Refilwe a eba le bana. A kgahlwa ke enwa eo ya behwang tsatsing lena, eo a reng ke motho. A hopola le ha a ne a tla ikisa mapoleseng le ho ikana pela mosebeletsi wa setjhaba le ntate Mataboha ha a ne a fana ka moradi wa hae. Ee, a hopola le kano eo a ileng a e nka mohlang oo. Empa ha di buuwe, ke pinyane. Mona re ka re ditsietsi di ne di latelana. Bakeng sa hore mosadimoholo a thabe, ke enwa mehopolo ya hae e se e kgelekgetheha.